Sklep VIII R 29/2005
Sodna praksa Vrhovnega sodišča, 2005-06-28

spor o pristojnosti - stvarna pristojnost - pravnomočnost sklepa - prostovoljno zdravstveno zavarovanje

Ker je bila zadeva v dejanskem smislu že v letu 2002 odstopljena delovnemu in socialnemu sodišču, ostane to sodišče na podlagi 88.

člena ZDSS-1 v zadevi stvarno pristojno, ne glede na to, da je bil sklep okrajnega sodišča o nepristojnosti in odstopu zadeve tožencu vročen šele v mesecu januarju 2005, saj je bila s pravnomočnostjo tega sklepa prvotna napaka pri odstopu zadeve odpravljena.

Za odločanje v tej zadevi je stvarno pristojno Delovno in socialno sodišče v Ljubljani.

Tožeča stranka je dne 25.5.2001 pri Okrajnem sodišču v Mariboru vložila predlog za izvršbo na podlagi verodostojne listine, zaradi izterjave neplačanih premij prostovoljnega zdravstvenega zavarovanja v znesku 44.614,00 SIT, z zakonskimi zamudnimi obrestmi in stroški postopka. Na ugovor tožene stranke je Okrajno sodišče v Mariboru izdani sklep o dovolitvi izvršbe s sklepom, opr. št. I 2001/05045 z dne 23.10.2001, razveljavilo in sklenilo, da se bo postopek nadaljeval pred Delovnim in socialnim sodiščem v Ljubljani. Ne da bi bil ta sklep vročen toženi stranki, je bila zadeva dne 14.1.2002 dejansko posredovana navedenemu sodišču, pri katerem se od takrat vodi pod opr. št. Ps 72/2002.

Na toženčevo opozorilo, da je doslej procesna dejanja v tej zadevi opravljalo Okrajno sodišče v Mariboru, je bil tožencu ob sodelovanju tega sodišča šele 9.3.2005 vročen sklep o nadaljevanju postopka pred Delovnim in socialnim sodiščem v Ljubljani, zoper katerega toženec v zakonitem roku ni vložil pritožbe. Glede na to, da je postal navedeni sklep pravnomočen šele 18.3.2005, Delovno in socialno sodišče v Ljubljani meni, da ni podana njegova stvarna pristojnost za odločanje v tej zadevi in je zato predlagalo, da na podlagi 2. odstavka 25.

člena Zakona o pravdnem postopku (ZPP - prečiščeno besedilo, Ur. l. RS, št. 36/04) o določitvi pristojnega sodišča odloči Vrhovno sodišče RS. Predlog sodišča je tako šteti za predlog za odločitev v sporu o stvarni pristojnosti med Delovnim in socialnim sodiščem v Ljubljani ter Okrajnim sodiščem v Mariboru.

Za odločanje v tej zadevi je stvarno pristojno Delovno in socialno sodišče v Ljubljani.

Na podlagi določb 2. alinee 2. odstavka 5. člena Zakona o delovnim in socialnih sodiščih (ZDSS (1994) - Ur. l. RS, št. 19/94 in 20/98) je bilo do 31.12.2004 za odločanje v sporih v zvezi s prostovoljnim zdravstvenim zavarovanjem pristojno sodišče v socialnem sporu, torej Delovno in socialno sodišče v Ljubljani. V skladu z določbami 7.

člena Zakona o delovnih in socialnih sodiščih (ZDSS-1 - Ur. l. RS, št. 2/04), ki je stopil v veljavo s 1.1.2005, od tega datuma dalje to sodišče za spore iz prostovoljnega zdravstvenega zavarovanja, vključno s spori o plačilu premij za to zavarovanje, ni več stvarno pristojno za odločanje. Izjema so spori v zadevah, ki so se kot odprte 1.1.2005 nahajale pred tem sodiščem, saj 88. člen ZDSS-1 izrecno določa, da se postopki v zadevah v zvezi s prostovoljnim dodatnim pokojninskim in prostovoljnim zdravstvenim zavarovanjem, ki so bili začeti pred uveljavitvijo tega zakona, nadaljujejo pred sodišči, pred katerimi tečejo ob njegovi uveljavitvi.

Predmetna zadeva je bila že dne 14.1.2002 odstopljena Delovnemu in socialnemu sodišču v Ljubljani, res da na podlagi takrat nepravnomočnega sklepa Okrajnega sodišča v Mariboru, in se odtlej vodi pred tem sodiščem. Ker je bil sklep Okrajnega sodišča v Mariboru z dne 30.10.2001, ki v 2. točki izreka hkrati z nadaljevanjem spora v pravdi oziroma socialnem sporu dejansko pomeni tudi odločitev o stvarni nepristojnosti in odstopu zadeve stvarno pristojnemu sodišču, naknadno vročen tudi tožencu in je postal pravnomočen, je bila s tem začetna napaka pri odstopu zadeve odpravljena. To pomeni, da je potrebno upoštevati, da je bila zadeva dejansko že vse od 14.1.2002 vodena pri Delovnem in socialnem sodišču v Ljubljani, oziroma da je postopek v tej zadevi ob uveljavitvi ZDSS-1 s 1.1.2005 tekel pred tem sodiščem.

Zato na podlagi določb 88. člena ZDSS-1 ostaja Delovno in socialno sodišče v Ljubljani v zadevi še naprej stvarno pristojno.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.